AFRIKAANSE OPSOMMING: Blokfluit, as instrument, geniet 'n aktiewe belangstelling in Suid-Afrikaanse skole, tersiêre instansies asook in privaatonderrig. Ten spyte van hierdie belangstelling, word min onderwysers en studente aan goeie blokfluitspel en gespesialiseerde opleiding in die verskillende fasette rakende die vakgebied blootgestel. Die blokfluit het tydens die Baroktydperk sy grootste ontwikkeling en gewildheid beleef. Dit is tydens hierdie tydperk wat die meeste repertorium vir die instrument gekomponeer is; derhalwe is dit die musiek waaraan die blokfluitspeler die meeste blootgestel word. Die Franse Baroktydperk maak deel uit van hierdie tydgleuf en heelwat repertorium is geredelik beskikbaar en word deur spelers aangebied, hetsy as deel van 'n eksamenprogram of as 'n keuse vir byvoorbeeld 'n eisteddfod. Dit blyk egter dat 'n gebrek aan agtergrondkennis om werke uit hierdie tydperk op 'n histories ingeligte wyse uit te voer 'n probleem by Suid-Afrikaanse blokfluitonderwysers en - spelers te wees. Die rede hiervoor kan 'n gebrek aan blootstelling wees. Die leemte kan nie sonder meer oorbrug word as daar nie 'n doelbewuste poging deur die onderwysers en studente daartoe aangewend word nie. Hierdie studie se doel is om onderwysers en studente se entoesiasme aangaande Franse Barokmusiek aan te wakker en kennis daaroor te laat inwin ten einde dit in die praktyk sinvol te kan toepas. Die musikant van die een-en-twintigste eeu kan makliker objektief terugkyk na die ontwikkelinge wat tydens die Baroktydperk plaasgevind het as die musikant wat in die tyd geleef het. Die voorbeelde, uiteensettings en omskrywinge wat komponiste van daardie tyd nagelaat het, moet verkieslik as riglyne geïnterpreteer word, en nie as onbuigbare reëls nie. Dit is wel van uiterste belang dat hierdie riglyne - die versieringskuns, ornamentele gebruike, artikulasie, ongelykmatige ritmiese groeperings asook die agtergrondkennis rakende komponiste en repertorium - deeglik bestudeer word. Met die nodige kennis en blootstelling sal goeie oordeel by die uitvoer van die Franse 8arokmusiek sy beslag kry.